KOMMISSIONENS AFGØRELSE af 14. juli 1995 om suspension af den endelige antidumpingtold på importen af visse tyrer elektroniske mikrokredsløb, såkaldte EPROM's (Erasable Programmable Read Only Memories) med oprindelse i Japan (95/272/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 14, stk. 4,

efter konsultation i Det Rådgivende Udvalg, og

ud fra følgende betragtninger:

(1) Ved forordning (EØF) nr. 577/91 (2), senest ændret ved forordning (EØF) 2860/93 (3), indførte Rådet en endelig antidumpingtold på importen til Fællesskabet af visse typer elektroniske mikrokredsløb, såkaldte EPROM's (Erasable Programmable Read Only Memories), med oprindelse i Japan og henhørende under KN-kode:

- 8542 11 33, 8542 11 34, 8542 11 35 og 8542 11 36 for færdige EPROM's, hvis programmer kan slettes ved anvendelse af ultraviolet lys,

- ex 8542 11 38 for færdige Flash-EPROM's,

- ex 8542 11 76 for OTP's,

- ex 8542 11 01 for wafers til alle typer EPROM's, og

- ex 8542 11 05 for dice og chips til alle typer EPROM's.

(2) Ifølge artikel 14, stk. 4, i den grundlæggende antidumpingforordning, dvs. forordning (EF) nr. 3283/94, kan antidumpingforanstaltninger suspenderes med den begrundelse, at markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af en sådan suspension. Det fastsættes endvidere at antidumpingforanstaltningerne til enhver tid kan genindføres, hvis begrundelsen for suspensionen ikke længere er gyldig.

(3) Som det var tilfældet for en anden type elektroniske mikrokredsløb, nemlig DRAM's (4) har verdensmarkedspriserne på EPROM's siden slutningen af 1993 og begyndelsen af 1994 holdt sig på et uændret niveau som følge af en stærk og stigende efterspørgsel efter EPROM's, navnlig fra producenterne af telekommunikationsudstyr.

Hvad angår specielt fællesskabsmarkedet har Kommissionen kunnet følge udviklingen, da næsten alle kendte japanske EPROM-producenter regelmæssigt indgiver detaljerede salgsrapporter til Kommissionen i medfør af tilsagn, som Kommissionen har godtaget som led i ovennævnte antidumpingprocedure (5). En analyse af disse rapporter bekræfter, at de pågældende eksportørers optræden på markedet er i overensstemmelse med den generelle vurdering af prisudviklingen, som fremgår af markedsundersøgelser foretaget af firmaer, hvoraf nogle følger halvledermarkedet særlig omhyggeligt.

(4) Med hensyn til EF-EPROM-industriens situation har Kommissionen desuden modtaget oplysninger, der bekræfter, at denne erhvervsgren også har høstet fordele af den aktuelle markedssituation. Efter en stabilisering af EF-erhvervsgrenens situation samtidig med indførelsen af ovennævnte antidumpingforanstaltninger og efter de betydelige investeringer, der er foretaget med henblik på produktionen af de nyeste generationer af EPROM's, har EF-erhvervsgrenens indtægter hidrørende fra øget salg af EPROM's og højere priser herpå således haft den virkning, at EF-erhvervsgrenen ikke længere lider finansielle tab på det løbende salg, men snarere opnår øget indtjening.

(5) Antidumpingtolden indførtes for at understøtte de afgivne tilsagn og for at sikre, at indførsel af EPROM's, som ikke var omfattet af tilsagnene, ikke ville finde sted til skadevoldende priser. Den nuværende markedssituation er kendetegnet ved stærk efterspørgsel, hvor der via markedskræfterne opretholdes priser for EPROM's, som er lig med eller højere end de priser, hvortil ovennævnte selskaber har forpligtet sig til at sælge EPROM's i Fællesskabet. Når der i øjeblikket ikke forvoldes skade som følge af dumpingimport af EPROM's til Fællesskabet, kan denne situation således ikke anses for at være en følge af opretholdelsen af antidumpingforanstaltninger. Medens de mindstepriser, der er gældende ifølge tilsagnene, således er blevet overhalet af markedspriserne, udgør opretholdelsen af antidumpingforanstaltninger i form af en værditold en unødvendig hindring for adgangen til fællesskabsmarkedet for EPROM's, der ikke er omfattet af et tilsagn.

(6) På grundlag af tidligere erfaringer vedrørende EPROM-markedet må det imidlertid anses for rimeligt at fastslå, at denne prisudvikling meget vel kan være et midlertidigt fænomen. EPROM-markedet er cyklisk og kendetegnet ved kraftige op- og nedadgående prisbevægelser. Sandsynligheden for, at de aktuelle markedsvilkår er et midlertidigt fænomen, fører til den konklusion, at situationen bør afhjælpes ved en midlertidig suspension af antidumpingtolden.

(7) Kommissionen fastslår, at alle betingelser for at suspendere de pågældende antidumpingforanstaltninger i medfør af artikel 14, stk. 4, er opfyldt, og tolden bør derfor suspenderes i en periode på ni måneder. Denne konklusion er baseret på følgende:

- pålidelige salgsdata, der er indsamlet som led i den pågældende antidumpingprocedure, og som afspejler markedspriserne i Fællesskabet

- den generelle situation på verdensmarkedet for EPROM's, som i betragtning af de omfattende markedsundersøgelsesdata, der foreligger, ifølge sagens natur er gennemsigtigt, og

- den erfaring, at det pågældende marked er cyklisk.

(8) Kommissionen vil fortsat nøje overvåge udviklingen på EPROM-markedet og de enkelte markedsdeltageres optræden, navnlig med hensyn til de nyeste generationer af EPROM's. Skulle der opstå en situation, hvor der igen påføres EF-erhvervsgrenen skade, vil Kommissionen omgående genindføre ovennævnte antidumpingforanstaltninger.

(9) I den forbindelse vil forpligtelsen til at indgive rapporter vedrørende salg og priser i medfør af gældende tilsagn gøre det muligt for Kommissionen at overvåge EPROM-markedet. Kommissionen finder imidlertid, at i den periode, hvor antidumpingtolden er suspenderet, bør forpligtelsen til at overholde bestemmelserne om mindstepriser ikke opretholdes. Kommission vil derfor ikke i denne periode fortsætte den kvartalsvise beregning og meddelelse af sådanne priser til de pågældende selskaber.

(10) Kommissionen har i overensstemmelse med artikel 14, stk. 4, i grundforordningen underrettet klageren om, at den agter at suspendere ovennævnte antidumpingforanstaltninger, og klageren har fået lejlighed til at fremsætte bemærkninger hertil. Der er taget hensyn til sådanne bemærkninger ved fastlæggelsen af denne afgørelse.

(11) Det Rådgivende Udvalg er blevet hørt vedrørende suspensionen af antidumpingforanstaltningerne og har ikke gjort indsigelse herimod -

TRUFFET FØLGENDE AFGØRELSE:

Eneste artikel

Den endelige antidumpingtold, der ved Rådets forordning (EØF) nr. 577/91 indførtes på importen af visse typer elektroniske mikrokredsløb, såkaldte EPROM's. (Erasable Programmable Read Only Memories) med oprindelse i Japan, suspenderes i en periode på ni måneder.

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 14. juli 1995.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 65 af 12. 3. 1991, s. 1.

(3) EFT nr. L 262 af 21. 10. 1993, s. 1.

(4) Ved Kommissionens afgørelse 95/197/EF, suspenderedes antidumpingtolden på importen af DRAMs med oprindelse i Japan og Korea (EFT nr. L 126 af 9. 6. 1995, s. 58).

(5) Ved afgørelse 91/131/EØF og 93/538/EØF (EFT nr. L 65 af 12. 3. 1991, s. 42, og EFT nr. L 262 af 21. 10. 93, s. 64, godtog Kommissionen tilsagn fra visse japanske EPROM-producenter.